SK Úradný vestník Európskej únie C 164/26

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 164/10

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„PIACENTINU ENNESE“

ES č.: IT-PDO-0005-0646-25.09.2007

CHZO ( ) CHOP ( X )

1. Názov:

„Piacentinu Ennese“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku (pozri prílohu III):

Trieda 1.3: Syry

3.2. Opis výrobku, na ktorý sa vzťahuje názov uvedený v bode 1:

Syr „Piacentinu Ennese“ s chráneným označením pôvodu je kompaktný lisovaný syr vyrobený zo surového plnotučného mlieka s prirodzenou kyslosťou, ktorá je spôsobená fermentáciou. Mlieko sa získava z domácich sicílskych oviec z plemien Comisana, Pinzirita, Valle del Belice a z ich krížencov. Pri uvedení na trh musí mať nasledujúce vlastnosti: Tvar: valcovitý, s mierne vypuklým alebo rovným vrchom; s plochým alebo mierne vypuklým spodkom. Rozmery sa získajú prostredníctvom trsteného košíka: minimálne 14 cm, maximálne 15 cm, s priemerom základne minimálne 20 cm, maximálne 21 cm. Hmotnosť: medzi 3,5 kg a 4,5 kg. Vonkajší vzhľad: viac menej intenzívne žltý povrch spôsobený prítomnosťou šafranu; odtlačky košíka, olejová vrstva alebo usadenina; kôrka syra by nemala byť hrubšia ako 5 mm. Vnútorný vzhľad: hmota má žltú farbu, s viac menej intenzívnym odtieňom. Oká: v syre sa môže nachádzať menší počet ôk. Vzhľad hmoty: jemný, nie zrnitý. Zaparenie: žiadne alebo takmer žiadne. Organoleptické vlastnosti: delikátna vôňa s ľahkou arómou šafranu; slanosť takmer nepoznateľná; v prvých mesiacoch dozrievania ľahko pikantný, neskôr má tendenciu byť pikantnejší. Chemické vlastnosti: tuky: minimálne 40 % v sušine; obsah proteínov: minimálne 35 % v sušine; soľ (NaCl): maximálne 5 % v sušine; pH: medzi 4,80 a 5,70. Minimálny čas potrebný na dozretie lisovaného syra „Piacentinu Ennese“ je 60 dní od dátumu výroby. Vyzrievať musí na chladnom mieste s malými otvormi, ktoré poskytujú mierne vetranie; alebo v skladoch, kde sa udržuje teplota 8 až 10 °C a pomerne vysoká vlhkosť 70 až 80 %.

3.3. Suroviny (len pri spracovaných výrobkoch):

Mlieko: surové, plnotučné, s prirodzenou kyslosťou, ktorá je spôsobená fermentáciou, s pH 6,5 – 6,8. Mlieko sa získava z domácich sicílskych oviec plemien Comisana, Pinzirita, Valle del Belice a z ich krížencov.

Syridlo: jahňacia alebo kozľacia pasta: z jahňaťa alebo kozľaťa chovaného v oblasti produkcie.

Šafran (Crocus sativus): pestovaný v oblasti produkcie. Šafran sa ukazuje ako rastlina veľmi vhodná na pestovanie na Sicílii. Typické podmienky v oblasti Enna sú priaznivé pre produkciu „kvalitného šafranu“, ako to dokazuje vysoký obsah krocínu a pirokrocínu. To umožnilo zaradiť enneský šafran do I a II kategórie kvality a jeho špecifické aromatické kvality sú príčinou toho, že vôňa finálneho výrobku je intenzívnejšia a charakteristickejšia.

Čierne korenie (Piper nigrum): do syra „Piacentinu Ennese“ sa pridáva nemleté čierne korenie. Predtým ako sa pridá do syra, musí sa nemleté čierne korenie umyť v horúcej vode (viac ako 80 °C).

Soľ (NaCl): veľké kryštály. Soľ, ktorá sa používa pri výrobe syra „Piacentinu Ennese“ musí byť úplne biela.

3.4. Krmivo (len pri výrobkoch živočíšneho pôvodu):

Ovce sa pasú na prírodných alebo kultivovaných pastvinách. Kŕmia sa čerstvým krmivom, senom a slamou z oblasti produkcie, na ktorú je odkaz v bode 4, strniskom pšenice a vedľajších produktov pestovania plodín: ako sú ploché listy opuncie, odrezky olivovníkov zo zimného prerezávania stromov, pochádzajúce z oblasti produkcie. Ovce sa vyháňajú na pastvu po väčšinu roku. Obmedzenia týkajúce sa pasenia sú povolené len v prípadoch, kedy by atmosférické, klimatické alebo zdravotné podmienky mali nepriaznivý vplyv na kvalitu čerstvého krmiva a/alebo mlieka.

Pasenie sa môže nahradiť kŕmením obilnými zrnami, strukovinami a jednoduchými alebo komplexnými koncentrátmi, ktoré neboli geneticky modifikované. Uvedené doplnky sa môžu ovciam podávať len v tých zimných dňoch, kedy nemôžu byť vyhnané na pastvu.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Chov zvierat, výroba syra a vyzretie syra sa radia medzi kroky pri výrobe, ktoré sa musia uskutočniť v oblasti produkcie.

3.6. Osobitné pravidlá pre krájanie, strúhanie, balenie, atď.:

—

3.7. Osobitné pravidlá označovania:

Syr sa označuje, tým, že sa k nemu pripojí kazeínový štítok a etiketa.

Štítok s nápisom „Piacentinu Ennese“ a identifikačný kód syra sa na výrobok pridávajú pri formovaní alebo lisovaní.

Etiketa „Piacentinu Ennese“ musí okrem grafického symbolu Spoločenstva, označenia a informácií požadovaných zákonom povinne obsahovať tieto jasne a čitateľne vytlačené údaje: „Piacentinu Ennese“ a „CHOP“ napísané väčšími písmenami ako čokoľvek iné; názov, obchodné meno a adresu výrobného podniku a/alebo baliarne a logo. Logo obsahuje elipsovitý tvar, pod ktorým je zľava do prava v jednom riadku napísané „Piacentinu Ennese“. Vnútri elipsovitého tvaru je zobrazený syr so zrnkami korenia, pričom zo syru je odkrojený plátok v tvare Sicílie.

4. Stručné vymedzenie zemepisnej oblasti:

Oblasť produkcie syra „Piacentinu Ennese“ tvoria obce časti západnej oblasti provincie Enna na Sicílii: Aidone, Assoro, Barrafranca, Calascibetta, Enna, Piazza Armerina, Pietraperzia, Valguarnera, Villarosa, kde sa ovce tradične chovajú na prírodných alebo kultivovaných pastvinách s miestnymi ekotypmi a kde po stáročia rastie šafran.

5. Spojenie so zemepisnou oblasťou:

5.1. Špecifickosť zemepisnej oblasti:

Orografické podmienky a vzdialenosť oblasti produkcie „Piacentinu Ennese“ od mora, ktoré jej dodávajú charakteristicky subkontinentálne podnebie, prispievajú k produkcii krmiva, ktoré má špeciálne kvalitatívne a kvantitatívne vlastnosti a k jeho celoročnej dostupnosti. Produkcia sa uskutočňuje v oblasti, pre ktorú sú charakteristické hnedozeme, s miernymi svahmi, s rázovitými oblasťami pre pastviny, ktoré sú obzvlášť vhodné na poskytovanie krmiva. Krajina je 400 až 800 m nad morom. Flóru pastvín tvoria trávy a strukoviny s prevládajúcimi miestnymi ekotypmi.

Rastliny využívané ako krmivo, ktoré vyrastú po tom, ako sa zozbiera obilie, väčšinou tvoria miestne odrody viky, spolu s ovsom a sekernicou.

Navyše typické environmentálne podmienky oblasti Enna sú obzvlášť vhodné na pestovanie šafranu.

5.2. Špecifickosť výrobku:

„Piacentinu Ennese“ je osobitne charakteristický tým, že sa do mlieka v procese produkcie syra pridáva šafran, ktorý syru dodáva charakteristickú žltú farbu. Táto farba je len ďalšou špecifickosťou popri špeciálnej vôni, ktorá pochádza z rastlín nachádzajúcich sa na pastvinách tejto oblasti. Ich aróma, ktorá je daná prirodzene sa vyskytujúcimi látkami alebo „terpénmi“, prechádza do mlieka a potom do syra, ktoré sa z neho vyrába.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou akosťou, povesťou alebo inou vlastnosťou výrobku (pre CHZO):

Charakteristickou vlastnosťou syra „Piacentinu Ennese“ je jeho rovnomerne žltá farba, ktorú získava zo šafranu rastúceho v oblasti produkcie a ktorý sa pridáva do mlieka počas výroby. O kvalite šafranu, ktorý sa používa, svedčí vysoký obsah krocínu a pirokrocínu. To umožnilo zaradiť enneský šafran do I a II kategórie kvality a jeho špecifické aromatické kvality sú príčinou toho, že vôňa finálneho výrobku je intenzívnejšia a charakteristickejšia. Oblasť Enna je vďaka neprítomnosti priemyslu zelenou oázou bez znečistenia, ktorá zvyšuje ekologickú hodnotu spojenú s poľnohospodárskymi a pastierskymi činnosťami. Chovanie oviec vrátane produkcie ovčieho mlieka má len nízky vplyv na životné prostredie. Vďaka orografii a subkontinentálnemu podnebiu oblasti produkcie majú pastviny kvalitatívne a kvantitatívne osobitné vlastnosti. Hnedozeme, ktoré sa nachádzajú 400 až 800 m nad morom, sú priaznivo naklonené pastvinám s osobitnou arómou, ktorá je výsledkom voľne sa vyskytujúcich látok rastlinného pôvodu, ako sú „terpény“, ktoré prechádzajú do mlieka a potom do syra, ktorý sa z neho vyrába. V syre „Piacentinu Ennese“ sa našla prítomnosť konkrétneho terpénu „a-terpineolu“. Pochádza výlučne z látok na pastvinách v oblasti Enna, ktoré dodávajú výrobku výnimočnú a zvláštnu arómu. Dávny pôvod výroby syra v oblasti Enna spolu s tradičnou výrobou ovčieho mlieka a prítomnosťou pestovaného aj divého šafranu dodáva dôveryhodnosť všetkým vysvetleniam starých výrobcov syra, ktorý v jeho súvislosti používali výraz „piacentinu“. Podľa týchto priamych zdrojov odkazuje uvedený výraz na príjemné vlastnosti syra, a síce na príjemnú príchuť, ktorá nie je vďaka prítomnosti šafranu príliš pikantná. Pôvod slova pochádza z miestneho idiómu: „piacentinu“ zo sicílskeho „piacenti“ alebo „príjemný“ odkazuje na „príjemnú vlastnosť“. Tento termín je zaznamenaný v starých textoch ako napr. v „Le venti giornate dell’agricoltura e dei piaceri della villa“ (Dvadsať dní poľnohospodárstva a radostí mesta), pochádzajúci zo 16. storočia, v ktorom sa spomína pridávanie soli a šafranu, aby syr získal viac farby. Tento výraz sa uvádza aj v texte „La Sicilia passeggiata“ (Prechádzky po Sicílii) od Maja zo 17. storočia. Dokonca sa zmienka nachádza aj v starej legende, v ktorej vystupuje Roger I. Sicílsky. Ten, obávajúc sa mentálneho zdravia svojej družky, ktorú zastihla depresia a tiež veľká chuť na syr, poprosil svojich výrobcov syra, aby mu urobili syr s magickými vlastnosťami. Tu vznikol nápad pridať do mlieka za hrsť „crocus sativus“ známemu pre svoje stimulačné a energiu dodávajúce vlastnosti. Výroba tohto syra pokračovala počas ďalších storočí a pokračuje dodnes stávajúc sa neodškriepiteľnou a exkluzívnou súčasťou národného, kultúrneho a výrobného dedičstva, pričom Enna predstavuje pre výrobu tohto syra jedinečnú oblasť.

Odkaz na uverejnenie špecifikácie:

Správne orgány začali vnútroštátne námietkové konanie uverejnením žiadosti o uznanie chráneného označenia pôvodu „Piacentinu Ennese“ v Úradnom vestníku Talianskej republiky č. 186 z 11. augusta 2007.

Úplné znenie špecifikácie výrobku je k dispozícii na webovej stránke:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo

priamo na hlavnej webovej stránke ministerstva (http://www.politicheagricole.it). Je potrebné kliknúť na „Prodotti di Qualità“ (na ľavej strane obrazovky) a potom na „Disciplinari di Produzione all’esame dell’UE [regolamento (CE) n. 510/2006]“.

(1) Ú. v. EÚ L 93, 31.3.2006, s. 12.